Den nye Næssundfærge har fået en forrygende start. Passagererne flokkes om at bruge ruten til og fra Mors.

14 dage efter genåbningen af Næssundfærgen ligner relanceringen af en succes. Flere end 1000 biler og 2500 passagerer har allerede været med færgen siden genåbningen den 1. juli. Det svarer til næsten 80 procent af de seneste passagertal, der stammer fra 2013, og det er langt over forventning. Det skriver TV MidtVest. - Det er vi rigtig glade for, og samtidig kan vi se, at vores omkostninger ligger under det, vi havde regnet med per dag. Det gør jo, at bundlinjen alt i alt tegner til at se ganske fornuftig ud, siger, formand for Næssundfærgens Venner, Henrik Olsen til TV MidtVest. Færgen havde indtil genåbningen ligget stille siden 1. maj 2015, fordi Morsø og Thisted kommune ikke længe ville betale driften af færgeruten mellem Mors og Thy.